DIE Azolla pinnata is 'n plantjie van ongeveer 'n kwartduim hoog wat op die oppervlakte van water in damme en riviere groei (foto A, bak 1). Sy wortels dring ongeveer 'n halfduim diep in die water in sodat dit nie in grond geanker is nie, maar drywend voortbestaan. Die plantjies vermenigvuldig skynbaar geweldig vinnig en heel gou word die ganse oppervlak van die water, op die plekke waar dit stilstaan, met 'n plantemat bedek.
Die storie doen die rondte dat die varing 15 tot 20 jaar gelede ingevoer is om as sierplante vir 'n visdam te dien. Aangesien die visse in die dam doodgegaan het, blykbaar as gevolg van die varing, is die dam skoongemaak en die varing weggegooi. Die gevolg was dat die plant versprei en toegeneem het tot die omvang waarin dit vandag as plaag voorkom.
Op die plaas Yardley, 13 myl noordoos van Colesberg, in die wyk Achtertang, het hierdie varing die Oorlogspoortrivier in so 'n mate ingeneem dat dit 'n ernstige vraagstuk geskep het.
Die varingplantjies is bo-op reënwater in glasbakkies versprei. 'n Klein hoeveelheid grond is in die bakkies gevoeg om die toestand waaronder die varing in die poele van die rivier groei, so goed moontlik na te boots. Die plantjies is toegelaat om eers goed te vestig waarna hul soos volg behandel is:
Die konsentrasies van twee en vier pond suurekwivalent 2, 4-D het geen uitwerking op die groei van die varing gehad nie. 'n Week na bespuiting met ses en agt pond suurekwivalent het 'n paar dooie kolle in die betrokke varingmat verskyn, maar na ongeveer vier weke het hulle weer heeltemal herstel.
Slegs waar die moontlikheid bestaan dat die toegediende 2, 4-D, wat regstreeks in die water beland, aansienlik verdun word soos dit met die stroom verder vervoer word, kan die gebruik van hierdie middel miskien oorweeg word.
Na hierdie behandeling sal 'n aansienlike hoeveelheid dooie materiaal in die water uitsak. Dit kan moeilikheid gee waar die afsaksel saam met die stroom meegesleur word en pompe verstop. Hierteen moet dus gewaak word.